**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS INFRASTRUKTŪROS PLĖTROS ĮMOKOS TARIFŲ NUSTATYMO IR KLAIPĖDOS MIESTO SAVIVALDYBĖS INFRASTRUKTŪROS PLĖTROS ĮMOKOS MOKĖJIMO IR ATLEIDIMO NUO JOS MOKĖJIMO TVARKOS APRAŠO PATVIRTINIMO“ PROJEKTO**

**1. Sprendimo projekto esmė, tikslai ir uždaviniai.**

Sprendimo projekto esmė yra įvykdyti Lietuvos Respublikos savivaldybių infrastruktūros plėtros įstatymo 4 straipsnio 2 dalyje nurodytus savivaldybių tarybų kompetencijai priskirtus veiksmus.

Sprendimo projekto tikslas – patvirtinti Klaipėdos miesto savivaldybės infrastruktūros plėtros įmokos tarifus ir Klaipėdos miesto savivaldybės infrastruktūros plėtros įmokos mokėjimo ir atleidimo nuo jos mokėjimo tvarkos aprašą.

**2. Projekto rengimo priežastys ir kuo remiantis parengtas sprendimo projektas.**

Nuo 2021 m. sausio 1 d. įsigalioja Lietuvos Respublikos savivaldybių infrastruktūros plėtros įstatymas (toliau – Įstatymas), kurį Seimas priėmė 2020 m. gegužės 7 d. Šio Įstatymo tikslas – užtikrinti savivaldybės reikmes atitinkančią savivaldybės infrastruktūros plėtrą.

Įstatymo 4 straipsnio 2 dalis nustato tarybų kompetencijai priskirtus veiksmus, būtinus atlikti įgyvendinant Įstatymą:

1) skiria savivaldybės infrastruktūros plėtros organizatorių;

2) tvirtina savivaldybės infrastruktūros pripažinimo prioritetine kriterijus;

3) tvirtina savivaldybės infrastruktūros plėtros rėmimo programos komisijos sudėtį;

4) tvirtina savivaldybės infrastruktūros plėtros įmokos tarifą (tarifus);

5) tvirtina savivaldybės infrastruktūros plėtros priemonių planą, savivaldybės infrastruktūros plėtros rėmimo programos lėšų panaudojimo planą ir ataskaitą;

6) nustato savivaldybės infrastruktūros plėtros įmokos mokėjimo ir atleidimo nuo jos mokėjimo tvarką, taip pat patvirtina kriterijus, pagal kuriuos nustatoma, kada savivaldybės infrastruktūros plėtros įmoka nemokama arba mokama dalimis.

Šiuo sprendimo projektu patvirtinami Klaipėdos miesto savivaldybės infrastruktūros plėtros įmokos tarifai ir patvirtinamas Klaipėdos miesto savivaldybės infrastruktūros plėtros įmokos mokėjimo ir atleidimo nuo jos mokėjimo tvarkos aprašas.

Įstatymo 14 straipsnio 4 dalyje nustatyta, kad savivaldybės infrastruktūros plėtros įmoka apskaičiuojama pagal Lietuvos Respublikos vyriausybės nutarimu tvirtinamą Savivaldybės infrastruktūros plėtros įmokos nustatymo metodiką, įvertinus savivaldybės infrastruktūros plėtros poreikį (vartotojų skaičių ir numatomą jo pokytį, savivaldybės infrastruktūros išvystymo lygį). Savivaldybės infrastruktūros plėtros įmokos tarifą (tarifus) tvirtina savivaldybės taryba. Teritorijose (zonose) gali būti tvirtinami skirtingi savivaldybės infrastruktūros plėtros įmokos tarifai, diferencijuojant pagal pastatų ir (ar) pagrindinę žemės naudojimo paskirtį, savivaldybės infrastruktūros išvystymo lygį ir plėtros poreikį.

Šiuo sprendimo projektu siūlomi tarifai apskaičiuoti įvertinus 2017-2019 m. laikotarpio inžinerinės ir socialinės savivaldybės infrastruktūros plėtros išlaidų dydžius Klaipėdos miesto savivaldybėje ir atsižvelgiant į esamą savivaldybės teritorijos užstatymo intensyvumą. Apskaičiuotas inžinerinės infrastruktūros plėtros išlaidų dydis (Vi) sudaro 5,15 Eur/m2, o socialinės infrastruktūros plėtros išlaidų dydis (Vs)– 5,41 Eur/m2.

Sprendimo projektu prekybos paskirties pastatams siūloma taikyti inžinerinės ir socialinės savivaldybės infrastruktūros plėtros įmokos tarifų diferencijavimo koeficientą, lygų 2,0. Koeficientas įvedamas įvertinus būtinos infrastruktūros prekybos centrams eksploatuoti įrengimo kaštus per paskutinius trejus metus.

Vadovaujantis šiuo sprendimu patvirtintais tarifais, Klaipėdos miesto savivaldybės infrastruktūros plėtros įmokos sudarytų:

* gyvenamiesiems pastatams, negyvenamiesiems viešbučių, administracinės, paslaugų, maitinimo, transporto, kultūros, mokslo, gydymo, poilsio, sporto, religinės paskirties pastatams ir sporto paskirties inžineriniams statiniams – 10,56 Eur/m²;
* prekybos paskirties pastatams – 21,12 Eur/m²;
* garažų, gamybos, pramonės, sandėliavimo, specialiosios, pagalbinio ūkio, kitos (fermų), kitos (ūkio), kitos (šiltnamių), kitiems (sodų), kitos paskirties pastatams ir visiems inžineriniams statiniams, išskyrus sporto paskirties – 5,15 Eur/m².

Šiuo sprendimo projektu teikiamas tvirtinti Klaipėdos miesto savivaldybės infrastruktūros plėtros įmokos mokėjimo ir atleidimo nuo jos mokėjimo tvarkos aprašas neprieštarauja Įstatymo nuostatoms.

Tvarkos apraše nustatytos Klaipėdos miesto savivaldybės administracijos, vykdančios Klaipėdos miesto savivaldybės infrastruktūros plėtros organizatoriaus funkcijas, ir Klaipėdos miesto savivaldybės infrastruktūros plėtros įmokos mokėtojo teisės ir pareigos, numatyti atvejai, kuriais įmokų mokėtojai atleidžiami nuo Klaipėdos miesto savivaldybės infrastruktūros plėtros įmokos mokėjimo, taip pat nustatoma įmokos mokėjimo dalimis tvarka.

Savivaldybės infrastruktūros plėtros įmoką moka naujai statomo, rekonstruojamo pastato, esamą inžinerinį statinį rekonstruojančio į pastatą ir (ar) kito inžinerinio statinio, kuris nėra savivaldybės infrastruktūra ir jo naudojimui reikalinga savivaldybės infrastruktūra, statytojas (vystytojas). Įstatymo 15 straipsnio 2 dalyje numatyta, kad savivaldybės infrastruktūros plėtros įmoka nemokama, kai išduotas statybą leidžiantis dokumentas šių statinių statybai ar rekonstrukcijai:

1) valstybei svarbaus projekto statiniui (statiniams) ar statiniui (statiniams) valstybei svarbaus projekto teritorijoje, kurios ribas nustato Vyriausybė;

2) geležinkelio infrastruktūros objektui (objektams), geležinkelio stočių ir jų aptarnavimui skirtiems statiniams, susisiekimo ir inžinerinių komunikacijų aptarnavimo objektui (objektams) susisiekimo ir inžinerinių tinklų koridorių teritorijose, kai jų eksploatacijai nereikalinga savivaldybės infrastruktūra, išskyrus vietinės reikšmės kelius;

3) savivaldybės infrastruktūros ir (ar) jos aptarnavimui skirtiems statiniams.

Įstatymo 15 straipsnio 3 dalyje numatyta, kad nuo savivaldybės infrastruktūros plėtros įmokos atleidžiami statytojai (vystytojai), kai pagal savivaldybės infrastruktūros plėtros sutartį jų lėšomis suprojektuotos, pastatytos ir (ar) įrengtos savivaldybės infrastruktūros išlaidos ne mažesnės negu šioje sutartyje numatyta savivaldybės infrastruktūros plėtros įmoka.

Vadovaujantis Įstatymo 15 straipsnio 4 dalies nuostatomis siūloma tvarkos apraše numatyti, kad įmokos mokėtojas įmokos nemoka kai perduoda nuosavybės teises į žemės sklypą (jo dalį), virš kurio, po kuriuo ar ant kurio yra pastatoma ar įrengiama vystomam projektui reikalinga savivaldybės infrastruktūra ir jo vertė yra ne mažesnė nei mokėtina Įmoka už šį konkretų projektą.

**3. Kokių rezultatų laukiama.**

Priėmus šį sprendimą bus įgyvendinta Įstatymo 4 straipsnio 2 dalyje numatyta savivaldybės tarybos prievolė patvirtinti savivaldybės infrastruktūros plėtros įmokos tarifą (tarifus) ir nustatyti savivaldybės infrastruktūros plėtros įmokos mokėjimo ir atleidimo nuo jos mokėjimo tvarką, taip pat patvirtinti kriterijus, pagal kuriuos nustatoma, kada savivaldybės infrastruktūros plėtros įmoka nemokama arba mokama dalimis.

**4. Sprendimo projekto rengimo metu gauti specialistų vertinimai.**

Sprendimo projektas parengtas pagal savivaldybės administracijos direktoriaus 2020 m. spalio 19 d. įsakymu Nr. AD1-1135 sudarytos darbo grupės išvadas.

**5. Išlaidų sąmatos, skaičiavimai, reikalingi pagrindimai ir paaiškinimai.**

Atsižvelgiant į Klaipėdos miesto savivaldybės išduodamus statybos leidimus pagal statinių rūšis ir paskirtį, prognozuojamos savivaldybės infrastruktūros plėtros įmokų pajamos per metus galėtų sudaryti apie 1,2 mln. Eur.

**6. Lėšų poreikis sprendimo įgyvendinimui.**

Sprendimo įgyvendinimui papildomų lėšų poreikio nėra.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – vadovaujantis Įstatymo nuostatomis patvirtinti Klaipėdos miesto savivaldybės infrastruktūros plėtros įmokos tarifai ir nustatyta Klaipėdos miesto savivaldybės infrastruktūros plėtros įmokos mokėjimo ir atleidimo nuo jos mokėjimo tvarka.

Neigiamų pasekmių nenustatyta.

PRIDEDAMA:

1. Lietuvos Respublikos savivaldybių infrastruktūros plėtros įstatymo išrašas, 2 lapai;
2. Klaipėdos miesto savivaldybės infrastruktūros plėtros įmokos tarifų skaičiavimai, 3 lapai.

Finansų skyriaus vedėja Kristina Petraitienė